b"\n_START_ARTICLE_\nSyd Howe\n_START_SECTION_\nKariera in \xc5\xbeivljenje\n_START_PARAGRAPH_\nSyd je odra\xc5\xa1\xc4\x8dal v Ottawi, Ontario. V mladosti je pogosto drsal po zmrznjenih Patterson's Creeku in Rideau kanalu, pri \xc4\x8demer mu je dru\xc5\xbebo delal brat Lawrence Pete Howe. V srednje\xc5\xa1olskih letih se je udejstvoval v hokeju na ledu kot \xc4\x8dlan \xc5\xa1olske ekipe srednje \xc5\xa1ole Glebe Collegiate, leta 1926 je pri\xc4\x8del igrati tudi za lokalno mladinsko mo\xc5\xa1tvo Lansdowne Park Juveniles. Kmalu zatem se je pridru\xc5\xbeil mladinski ekipi Ottawa Gunners, ki je nastopala v novoustanovljeni OCHL ligi. Skupaj s soigralci se je v zgodovino zapisal kot del zgodbe o prvem ottawskem klubu, ki se je uvrstil v finale pokala Memorial Cup, ki se podeljuje mladinskemu hokejskemu prvaku Kanade. V finalu so se Gunnersi leta 1928 sre\xc4\x8dali z mo\xc5\xa1tvom Regina Monarchs in serijo izgubili z 1\xe2\x80\x932 v zmagah. Howe se je v izlo\xc4\x8dilnih bojih zelo izkazal, saj je postal celo najbolj\xc5\xa1i strelec kon\xc4\x8dnice, v 8 tekmah je zbral 9 zadetkov in 13 to\xc4\x8dk. Po tem finalu se je Howe pridru\xc5\xbeil \xc4\x8dlanski amaterski ekipi Ottawa Rideaus, v kateri se je kalil nadaljnjo sezono in pol._NEWLINE_Sredi sezone 1929/30 je nato po kraj\xc5\xa1em postanku pri IHL klubu London Panthers pristal pri NHL mo\xc5\xa1tvu Ottawa Hockey Club. Zanje je odigral zadnjih 12 tekem sezone 1929/30, zatem so ga v klubu pred sezono 1930/31 posodili mo\xc5\xa1tvu Philadelphia Quakers. Potem ko so Quakersi po koncu sezone zaradi finan\xc4\x8dnih te\xc5\xbeav razpadli, so Howa preko razpr\xc5\xa1itvenega nabora pograbili v klubu Toronto Maple Leafs. Za javorjeve liste je zaigral zgolj na 3 tekmah, saj je ve\xc4\x8dino sezone 1931/32 prebil v njihovem ni\xc5\xbejeliga\xc5\xa1kem h\xc4\x8derinskem klubu Syracuse Stars. V naslednji sezoni se je nato vrnil v Ottawa Hockey Club, v katerem je ostal dve sezoni in se v tem \xc4\x8dasu uveljavil kot standardni igralec ekipe. Klub se je po koncu sezone 1933/34 preselil v St. Louis, Missouri, in se preimenoval v St. Louis Eagles. V Missouri se je tako preselil tudi Howe, ki je tudi ohranil svoj kapetanski trak iz Ottawe, ki ga je nosil v sezoni 1933/34. Eaglesi so ga februarja 1935 prodali v Detroit Red Wings, kjer je po nekaj turbulentnih letih kon\xc4\x8dno dobil pravo prilo\xc5\xbenost za dokazovanje na najvi\xc5\xa1ji ravni._NEWLINE_\xc5\xbde v svoji prvi polni sezoni v Detroitu se je namre\xc4\x8d uveljavil v rde\xc4\x8dem dresu in se z ekipo veselil zmage v finalu Stanleyjevega pokala. Enak dose\xc5\xbeek je klubu uspel tudi v sezoni 1936/37, v obeh zmagovitih sezonah so rde\xc4\x8dekrilniki osvojili tudi 1. mesto v Ameri\xc5\xa1ki diviziji. Po neuspe\xc5\xa1ni sezoni 1937/38 se je ekipa v sezoni 1938/39 le uspela prebiti v kon\xc4\x8dnico, kjer je, enako kot naslednjo sezono, izpadla v polfinalu proti Toronto Maple Leafsom. Leta 1941 se je Howe vnovi\xc4\x8d pojavil v finalu Stanleyjevega pokala, a je moral tam s soigralci priznati premo\xc4\x8d Boston Bruinsom (0-4). Naslednjo sezono so se rde\xc4\x8dekrilniki zopet uvrstili v finale, kjer so jih bistveno tesneje (3-4) ugnali Toronto Maple Leafsi._NEWLINE_V tretjem zaporednem finalu so Red Wingsi leta 1943 le dvignili pokal, v finalu je namre\xc4\x8d s 4-0 padel Boston. V naslednji sezoni je mo\xc5\xa1tvo izpadlo v polfinalu proti Chicago Black Hawksom. V sezoni 1944/45 se je Howe s soigralci vendarle vnovi\xc4\x8d prebil v finale, kjer pa je tako kot leta 1942 ve\xc4\x8d sre\xc4\x8de imel Toronto (3-4). Sezona 1945/46 je postala zadnja, v kateri je Howe \xc5\xa1e zaigral v ligi NHL. Sredi sezone so ga namre\xc4\x8d poslali v AHL klub Indianapolis Capitals. Po koncu sezone je zapustil Indianapolis in se pridru\xc5\xbeil tedaj \xc5\xbee amaterskemu mo\xc5\xa1tvu Ottawa Senators, ki je nastopalo v ligi QSHL. Kmalu zatem se je preselil k drugemu ottawskemu amaterskemu klubu, OCHL liga\xc5\xa1u Ottawa Army. Leta 1949 je Howe postavil drsalke v kot._NEWLINE_Howe je v celotni NHL karieri dosegel 237 zadetkov in 291 podaj, za skupaj 528 to\xc4\x8dk v 691 nastopih. V kon\xc4\x8dnici je prispeval \xc5\xa1e 17 zadetkov in 27 podaj na 70 tekmah. Stanleyjevega pokala se je veselil trikrat: v letih 1936, 1937 in 1943. Individualno najuspe\xc5\xa1nej\xc5\xa1a sezona za Howa je bila sezona 1934/35, ko je s 47 to\xc4\x8dkami iz 50 nastopov zasedel drugo mesto na liga\xc5\xa1ki lestvici strelcev, tik za Charliejem Conacherjem. To mu je uspelo kljub dejstvu, da je ve\xc4\x8dino sezone prebil pri zadnjeuvr\xc5\xa1\xc4\x8denem mo\xc5\xa1tvu St. Louis Eagles. Howe je postal tudi zadnji v ligi NHL aktivni hokejist razpadlih mo\xc5\xa1tev Philadelphia Quakers in Ottawa Hockey Club. Prav tako so ga leta 1945 izbrali v drugo mo\xc5\xa1tvo zvezd lige NHL, zaigral pa je tudi na dobrodelni tekmi zvezd leta 1939, ki so jo priredili v spomin tragi\xc4\x8dno preminulega Baba Sieberta._NEWLINE_V slede\xc4\x8di sezoni po njegovem odhodu iz Detroita se je rde\xc4\x8dekrilnikom pridru\xc5\xbeilo desno krilo Gordie Howe, s katerim pa nista bila v sorodu. Gordie Howe je v klubu ostal do leta 1971 in v tem \xc4\x8dasu postal velik zvezdnik. Detroit Red Wingsi so imeli tako v svojih vrstah zvezdni\xc5\xa1kega hokejista s priimkom Howe celih 37 zaporednih sezon (1934-1971). Syda Howa so leta 1965 sprejeli v Hokejski hram slavnih lige NHL. Umrl je 12 let kasneje, 20. maja 1976 pri starosti 64 let, za rakom na grlu. Pokopali so ga na pokopali\xc5\xa1\xc4\x8du Capital Memorial Gardens v Ottawi.\n_START_SECTION_\nZgodovinske tekme\n_START_PARAGRAPH_\nHowe je v svoji igralski karieri sodeloval na \xc5\xa1tevilnih zgodovinsko pomembnih tekmah. Ena takih je bila tekma proti Montreal Maroonsom 25. marca 1936. V dvorani Montreal Forum so namre\xc4\x8d gledalci odlo\xc4\x8ditev videli \xc5\xa1ele v \xc5\xa1estem podalj\xc5\xa1ku, ko je rde\xc4\x8dekrilnikom zmago na prvi tekmi polfinala prinesel Mud Bruneteau. Ta tekma se je v zgodovino zapisala kot najdalj\xc5\xa1a tekma lige NHL, kar velja \xc5\xa1e dandanes. Detroit je tisti polfinale zmagal in se nato veselil tudi Stanleyjevega pokala._NEWLINE_19. marca 1940 je Howe na prvi tekmi \xc4\x8detrtfinala proti New York Americansom dosegel odlo\xc4\x8dilni zadetek \xc5\xbee v 25. sekundi podalj\xc5\xa1ka. S tem je Detroit slavil z 2:1, Howe pa je do\xc5\xbeivel enega vrhuncev svoje kariere. Njegov gol se je kot najhitrej\xc5\xa1i gol v podalj\xc5\xa1ku v ligi NHL obdr\xc5\xbeal celih 29 let. Mogo\xc4\x8de \xc5\xa1e z ve\xc4\x8djimi \xc4\x8drkami pa se je v zgodovino zapisal 3. februarja 1944 na tekmi proti mo\xc5\xa1tvu New York Rangers. Na tisti tekmi je namre\xc4\x8d mre\xc5\xbeo nasprotnika zatresel kar 6-krat, s \xc4\x8dimer se je le za 1 zadetek pribli\xc5\xbeal dose\xc5\xbeku Joeja Malona izpred 24 let. Malonov rekord \xc5\xa1e danes stoji, Howovih 6 golov pa so do danes izena\xc4\x8dili le dvakrat."